שאלה: כהן וגיורת : לרב אני יודע שבטח כתבו כאן המון על העניין של כהן וגיורת, ובכל זאת אשאל את הנקודה שלי. אז כמו שמובן, אני כהן (שם המשפחה של אבא שלי הוא כהן וגם של אבא שלו.), ואף על פי שאני לא ממש מבין איך אפשר לקבוע כהונה אחרי מאות ואלפי שנים, נעזוב את זה ונמשיך. אני חוזר בתשובה, ומגיע מבית חילוני, מרוב הקיצוניות המוזרה שהיתה לי כשהייתי צעיר אפילו לא עליתי לתורה בגיל 13, מתוך בחירה. ואם נחזור לרגע לעניין ה-כהן, שום מנהג של כהנים אני לא מכיר מבית, או מאבא שלי ואחיו, ובעצם כמעט שום דבר דתי מלבד סדר פסח וכו. אני מקווה ויודע ששום יהודי אמיתי שזכה למעט מן המעט של תפילות אמת, לא יפקפק באחת כזו שמתגשמת מול עיניך. ובכן, שבועות וחודשים, וכמעט שנים של בכיות קשות להכיר אישה אנושית אמיתית שתהיה גם חברה. ולבסוף זה קרה הכרנו במקרה בשיעור בארץ ומאז אנחנו שומרים על קשר אינטרנטי (ונפגשים פה ושם כשיוצא) כבר כמעט 4 שנים. אחרי השיחות הראשונות, אני כבר הרגשתי אותה והבנתי שמצאתי את מבוקשי ולא האמנתי. אבל כשהתקדמנו קצת יותר גם הגיע העניין של כהן וגיורת, ומשם הכל נעצר במין פליאה, עד עכשיו אפילו. היא ומשפחתה במקור מדרום אמריקה והתגיירו לפני כמה שנים טובות בתמיכת רבנים מסאטמר, אני כביכול מוגדר כהן (כן, קשה לי לקבל את זה), שני אבודים בעולם מאוד מאוד מסובך, ובאמת ההרגשה היא הדדית עד כדי שברון לב, קשה לי לתאר את גודל ההשגחה ואני לא יכול להסביר מה אני מרגיש, מן הסתם. ובכן בעיה. אני יודע שנוהגים לענות תשובות יפות - "כהן לא יכול להתחתן עם גיורת ויהי מה" וכו וכו אני מבקש בכל צורה ובכל דרך, אם אפשר לקחת את השאלה הזו בשיא הרצינות, כי זה ממש בגדר ייסורי תופת. כי זאת היא, ותמיד אומרים אתה תדע, ואני יודע, והיא יודעת, וזה תקוע בצורה אבסורדית עד כדי שעשוע. כבר החלטנו בנינו שאם באמת נישואים של כהן וגיורת זה עניין של חיים ומוות, אז נשאר בגדר אח ואחות אחד עם השניה ונעזור כמה שאפשר לכל החיים. אבל זה לא מעניין אותי כרגע אני לא יודע מה אני מבקש בעצם האם יש איזו שהיא דרך לכהן כן להתחתן עם גיורת, מה החלטת הפוסקים לגבי כהנים של היום, האם יש גדולים שטענו אחרת לגבי מי נחשב כהן היום (העניין הזה מטריד אותי גם בלי קשר לחתונה עם גיורת), אם אפשר, שהרב שקורא את זה, יקח 2 דקות וידמיין את עצמו מכיר את אשתו ומבין שיש כאן בעיה הלכתית והם לא יוכלו להמשיך. אם היה לי ידע מספיק הייתי חוקר את העניין בעצמי ומחפש בשיא הכוח. אבל אני רק מתחיל שוב אגיד - בבקשה, ואתחנן לנקודת אור.
תשובה: ב"ה לך. הלב שלי בוכה לקרוא את השאלה שלך, מרגיש אני את כל מה שעובר לך, שהצלחת לבטא כל כך טוב במכתבך. מדהים לשמוע על התהליך הנפלא שעברת, על כל ההתמודדויות, והנה באה התמודדות אחת קשה, אולי יותר קשה מכל התמודדות שעברת עד עתה. מבין אני לליבך, בתחושות החופפות אותך, עם כל הרצונות העזים, ועם כל התחושה של הקשר הנפלא שנוצר ביניכם, ובפרט אחר ציפיה רבה כל כך. והנה הכל עומד על המאזניים, הכל נהיה מורכב ומסובך, והכל נראה כל כך לא הגון. אין ספק שתשובה חד משמעית היא כואבת כדקירת סכינים בבשר החי, ואין ספק שאמירה כזו קשה מאוד מאוד. וכל רב שנדרש לענות על שאלה כזו, לא יכול להתעלם ממה שניצב מולו, עם כל המשמעויות של הדברים. אך, עם כל הכאב, אין ספק שרב חייב להיות ישר עם האמת, להיות מסור לאמת האלוקית, גם אם היא דורשת לפעמים לומר דברים כואבים ומאוד לא פשוטים. כל חינוכו של הרב מוביל אותו לרגעים לא פשוטים בהם הוא יהיה חייב לעמוד ולומר את האמת, גם אם היא תיתן תחושה לא טובה, גם אם היא תהיה נשמעת אכזרית ולא מתחשבת, אך זו האמת, ואיתה חייבים אנו ללכת. השקר זו דרך שקל ללכת בה, אך באמת אין בה כלום, וסופה לגרום לאדם סבל רב הרבה יותר. כן צריך להקריב כדי ללכת עם האמת שלנו, אבל לאחר שמקריבים מגלים כמה הקורבן הזה היה חשוב ואמיתי. לא אכחש מימך מלומר לך שלפי ההלכה אין ספק שכהן לא יכול להתחתן עם גיורת. כן זו האמת, ואין רב שיכול לומר אחרת. זו אמת שלפעמים לא קל לקבל אותה, אך היא האמת ואין אפשרות לשנות אותה. פעמים רבות, אנשים מנסים להתחמק מלהתמודד עם אמת כואבת, ומנסים להדחיק ולברוח ממנה, ממש כמו נסיון ההכחשה שאדם משתמש בו כאשר לא עלינו מת לו קרוב. אך האמת היא שפתרון זה לא רק שלא באמת עוזר, אלא שהוא גם מקשה על ההתמודדות. הדרך הנכונה היא לעמוד מול האמת, להבין אותה, ולהמשיך איתה הלאה. להבין כמה חשוב ללכת לפי האמת של התורה, ולדעת שאנו עושים את הצעד הנכון באמת. לפעמים חשוב שהאדם יתחזק באמונה ובהבנה שהראיה שלו כרגע היא ראיה אנושית שנראית באופן זה או אחר, אך בראיה אלוקית הכל נראה אחרת, ומה שבאמת טוב זו הראיה העליונה של אבינו שבשמים, שאוהב אותנו מאוד ומוביל אותנו אל האמת שלנו, אף אם בדרך אנו נאלצים להתמודד עם קשיים לא פשוטים. דע לך, שבאמת לכל אחד יש את הזיווג שלו, שהוכרז בשמים עוד קודם לידתו של האדם, הזיווג הזה הוא המתאים באמת לאדם, והוא מה שטוב לו באמת, ולפעמים לוקח זמן עד שמגיעים אליו, לפעמים צריך לעבור התמודדויות שונות עד שזוכים להגיע לזיווג המתאים, ובדרך עוברים לא מעט נסיונות שנראים כל כך מתאימים, וכל כך אמיתיים, אך האמת היא שונה, וכל הנסיונות האלו לא מצליחים, ורק לאחר שנים האדם יודע כמה טוב שמה שהיה לא הצליח, וכמה ה' כיוון אותו למה שבאמת טוב לו ומתאים לו. בזמנים אלו שצריך להתנתק, שצריך להפסיק, חייבים להתחזק באמונה, וחייבים לזכור שאנו עוד צעירים ובעזרת ה' נזכה למשהו הרבה יותר טוב, ויהיה לנו רק יותר טוב מכך. היה חזק, ואשמח להיות בקשר איתך ולעזור לך בכל מה שאוכל. הרב יצחק גרינבלט zahig1 gmail.com